**UPUTA KORISNICIMA PROJEKATA PROVJERE SUKOBA INTERESA U PROVEDBI POSTUPAKA NABAVE**

Korisnici projekata provode postupke provjera sukoba interesa u skladu s Općim uvjetima Ugovora o dodjeli bespovratnih sredstava. Kako bi se osiguralo ujednačeno postupanje svih Korisnika i smanjio rizik od naknadnog utvrđivanja nepravilnosti i financijskih korekcija s povratom sredstava, u nastavku dostavljamo uputu o provjerama vezanim uz sukob interesa u provedbi postupaka nabave.

Provjere je potrebno provesti ex-ante, odnosno najkasnije prije zaključenja ugovora o nabavi i na odgovarajući način dokumentirati, odnosno pohraniti dokaze o provedenim provjerama.

U Općim uvjetima Ugovora o dodjeli bespovratnih sredstava propisano je sljedeće:

Članak 1.6: *„Sukob interesa“ - situacija u kojoj su privatni interesi osoba u suprotnosti s javnim interesom ili kad privatni interes utječe ili može utjecati na nepristranost, zbog čega nastaje situacija u kojoj se dolazi u priliku svojom odlukom ili drugim djelovanjem pogodovati sebi ili sebi bliskim osobama, društvenim skupinama i organizacijama. Smatra se da sukob interesa postoji ako nepristrano i objektivno postupanje, obavljanje funkcija i izvršavanje zadataka može biti ili jest narušeno zbog odnosa srodstva, bliskog osobnog odnosa, gospodarskog ili drugog poslovnog odnosa, zatim zbog političkog ili drugog uvjerenja, te drugog utvrđenog zajedničkog interesa. Sukob interesa razmatra se i u kontekstu članka 61. Financijske uredbe. Sukob interesa za neobveznike Zakona o javnoj nabavi utvrđen je u Pravilima o provedbi postupaka nabava za neobveznike Zakona o javnoj nabavi, koja su (kada je primjenjivo) sastavni dio Ugovora.*

Članak 6.8: *Korisnik poduzima sve potrebne radnje i/ili mjere u svrhu sprječavanja ili rješavanja bilo koje situacije koja može ugroziti nepristrano i objektivno izvršenje Ugovora. Korisnik odmah obavještava PT o sumnji na sukob interesa koja se pojavi tijekom izvršenja Ugovora te radnjama koje će poduzeti ili je poduzeo radi sprječavanja sukoba interesa. PT zadržava pravo provjeriti i procijeniti jesu li poduzete radnje i/ili mjere odgovarajuće te zahtijevati poduzimanje dodatnih radnji i/ili mjera. Sve radnje i/ili mjere Korisnik poduzima o svom trošku. Ako za vrijeme izvršavanja Ugovora nastupi sukob interesa ili se naknadno otkrije da je takav sukob postojao u postupku dodjele bespovratnih sredstava ili tijekom izvršavanja Ugovora, ili Korisnik ne poduzme ili je očito da neće poduzeti dodatne radnje i/ili mjere na temelju zahtjeva PT-a i na taj način ispuniti ugovornu obvezu ili se poduzetim mjerama ne ispunjava ugovorna obveza, Ugovor se može raskinuti, uz obvezu povrata sredstava i bez prava Korisnika na naknadu štete.*

Slijedom navedenog, u nastavku se daje pregled postupanja.

1. Za svaki provedeni postupak nabave, potrebno je dokazati nepostojanje sukoba interesa između Korisnika (naručitelja) i gospodarskog subjekta s kojim se sklapa ugovor o nabavi. Dokazi obuhvaćaju minimalno slijedeće:
2. Izjave o nepostojanju sukoba interesa za sve:
	1. ovlaštene predstavnike naručitelja
	2. članove stručnog povjerenstva naručitelja.

Preporuča se da se izjave potpisuju za svaki postupak nabave posebno (primjenjivo za članove stručnog povjerenstva).

Za ovlaštene predstavnike naručitelja iz izjave mora biti vidljivo da obuhvaća razdoblje od stupanja na dužnost, pod uvjetom da su isti predstavnici bili na dužnosti i u vrijeme postupka nabave.

1. Popis gospodarskih subjekata s kojima je Korisnik (naručitelj) u sukobu interesa. Popis mora biti važeći i primjenjiv u trenutku pokretanja postupka nabave i naveden u pozivu na dostavu ponude za pojedini postupak nabave.
2. Izvadak iz sudskog registra i registra stvarnih vlasnika za gospodarski subjekt s kojim se sklapa ugovor o nabavi ili drugi dokument države poslovnog nastana gospodarskog subjekta koji nije iz Hrvatske. Dokumente je potrebno osigurati za odabranog ponuditelja i sve podugovaratelje, ukoliko je primjenjivo. Provjere sukoba interesa potrebno je provesti prije sklapanja ugovora o nabavi.

Navedeno je primjenjivo na sve postupke nabave (za obveznike i neobveznike Zakona o javnoj nabavi).

1. U slučajevima kada je ponuditelj ili gospodarski subjekt koji je povezan s ponuditeljem na bilo koji način bio uključen u pripremu postupka nabave Korisnika (naručitelja), primjerice sudjelovao je u pripremi dokumentacije o nabavi (DoN), potrebno je osigurati odgovarajući revizijski trag kojim se dokazuje da je osigurano poštivanje načela jednakog tretmana svih ponuditelja u postupku i da nije došlo do narušavanja tržišnog natjecanja.

Navedeno se može dokazati isključenjem iz postupka nabave osoba koje su sudjelovale u pripremi DoN-a ili potpisom izjave o nepostojanju sukoba interesa. U slučaju da se osobe ili gospodarski subjekt koji su sudjelovali u pripremi dokumentacije o nabavi, pojavljuju u ulozi ponuditelja u postupku nabave, Korisnik (naručitelj) mora dostaviti dokaze da je načelo jednakog tretmana svih ponuditelja u postupku osigurano i da nije došlo do narušavanja tržišnog natjecanja.

Upućuje se Korisnike da eventualne upite vezane uz dokazivanje i dokumentiranje navedenih provjera pravovremeno komuniciraju prema nadležnom Provedbenom tijelu kako bi se osiguralo da se postupci nabave provode u skladu s primjenjivim načelima i pravilima\*. Provedbeno tijelo i Tijelo za reviziju će u svojim redovnim provjerama i revizijama, obuhvaćati i provjeru jesu li Korisnici projekata postupali sukladno ovoj Uputi.

**\*Napomena:**

Navedena postupanja osiguravaju poveznicu s odgovarajućim odredbama Zakona o javnoj nabavi (ZJN):

* Naručitelj će poduzeti prikladne mjere da učinkovito spriječi, prepozna i ukloni sukobe interesa u smislu članaka 76. i 77. ZJN-a u vezi s postupkom javne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
* Predstavnici naručitelja će potpisati izjavu o postojanju ili nepostojanju sukoba interesa te istu ažurirati bez odgađanja ako su nastupile promjene (članak 80. ZJN-a).
* Naručitelj će na temelju izjava svojih predstavnika (članak 80. ZJN-a):
	+ na svojim internetskim stranicama (ako naručitelj nema vlastite internetske stranice, popis je obvezan objaviti na oglasnoj ploči, u službenom glasilu ili ga na drugi način učiniti stalno dostupnim zainteresiranoj javnosti) objaviti popis gospodarskih subjekata s kojima je predstavnik naručitelja (čelnik te član upravnog, upravljačkog i nadzornog tijela naručitelja) ili s njim povezane osobe u sukobu interesa ili obavijest da takvi subjekti ne postoje te ih ažurirao bez odgađanja ako su nastupile promjene, i
	+ u dokumentaciji o nabavi navesti popis gospodarskih subjekata s kojima je predstavnik naručitelja u sukobu interesa ili navesti da takvi subjekti ne postoje.
* Predstavnik naručitelja (iz članka 76. stavka 2. točaka 2., 3. i 4. ZJN-a), odmah po saznanju o postojanju sukoba interesa, izuzet će se iz postupka javne nabave i o tome obavijestiti čelnika naručitelja.
* Naručitelj će isključiti gospodarskog subjekta iz postupka javne nabave ako se sukob interesa u smislu članaka 75.- 83. ZJN-a nije mogao učinkovito ukloniti drugim, manje drastičnim mjerama (Kao što je izuzimanje predstavnika naručitelja iz postupka javne nabave).
* Naručitelj će otkrivene sukobe interesa i poduzete naknadne mjere navesti u izvješću o postupku javne nabave (članak 332. ZJN-a).

U Pravilima o provedbi postupaka nabava za neobveznike Zakona o javnoj nabavi (NOJN), koji su sastavni dio Ugovora o dodjeli bespovratnih sredstava, u točki 1.2 propisano je sljedeće:

* NOJN je obvezan postupati po načelu izbjegavanja sukoba interesa. Navedeno znači da bi se iz postupka, što uključuje i sklapanje ugovora/ izdavanje narudžbenice trebale izuzeti osobe koje su u sukobu interesa u odnosu na povezana društva i povezane osobe, osim u slučaju ako je povezano društvo odnosno povezana osoba (obuhvaćeno terminom: povezani subjekti) jedino koje može isporučiti robu, radove ili usluge zbog tehničkih razloga ili razloga postojanja isključivih prava na predmetu koji se nabavlja, a što je NOJN dužan i dokazati.
* Sukob interesa između NOJN-a i povezanih subjekta obuhvaća situacije kada predstavnici NOJN-a koji su uključeni u provedbu postupka nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, i to:

1. ako predstavnik NOJN-a istodobno obavlja upravljačke poslove u povezanom subjektu, ili

2. ako je predstavnik NOJN-a vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga povezanog subjekta s više od 0,5 %.

3. ako je riječ o srodnicima po krvi u uspravnoj liniji ili u pobočnoj liniji do četvrtog stupnja, srodnicima po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike predstavnika NOJN-a kada se radi o čelniku te članu upravnog, upravljačkog ili nadzornog tijela NOJN-a.

* Iznimno, sukob interesa ne postoji ako je povezana osoba predstavnika NOJN-a poslovne udjele, dionice odnosno druga prava na temelju kojih sudjeluje u upravljanju odnosno u kapitalu povezanog subjekta s više od 0,5 % stekla u razdoblju od najmanje dvije godine prije imenovanja odnosno stupanja na dužnost predstavnika NOJN-a s kojim je povezana te ako je opravdana primjena posebnog postupka nabave iz toč. 11. i 12. ovih Pravila.